1Ri taung maseppuloé aruwa apparéntanna Arung Yérobéam ri Israélié, Abia mancaji arung ri Yéhuda,
2namapparéntai telluttaung ittana ri Yérusalém. Indo’na iyanaritu Mikhaya ana’ Uriél polé ri Gibéa. Nainappa kajajiyanni musué ri yelle’na Abia sibawa Yérobéam.
3Pangarai Abia 400.000 prajuri’, na Yérobéam 800.000 prajuri’.
4Siyolo-olonni iya duwaro pasukangngé ri daéra buluna Efraim. Ménré’ni Abia ri tompo’na Bulu Zémaraim nainappa gora lao ri Yérobéam sibawa tau Israélié, "Engkalingai!
5Muwisseng makkedaé PUWANGNGE, Allataalana Israélié, pura siyo assijancing sibawa Daud makkedaé aléna sibawa wija-wijanna naparéntai matu Israélié untu’ mannennungeng. Iyaro jancié dé’ nawedding risampéyang.
6Namuni makkuwaro, iyaro Yérobéam ana’ Nébat maronta’i lao ri Salomo, arunna.
7Napaddeppungenni sigarembolang tau kurang ajara’é sibawa mappassangngi élona mennang lao ri Réhabéam ana’ worowanéna Salomo, iya malolo senna’é mupa wettuéro sibawa dé’ pangalamanna untu’ méwa.
8Makkekkuwangngé muwasenni mulléi méwai akuwasang iya nabbéréyangngé PUWANGNGE lao ri wija-wijanna Daud, nasaba battowai pasukammu sibawa mappunnaiko saping ulaweng iya napancajiyé Yérobéam déwatamu.
9Tenniyaga imang-ngimanna PUWANGNGE wija-wijanna Harun sibawa sining tau Léwié purani mupaddesu maneng? Selaku passulléna nigi-nigi iya macinnaé mancaji imang, assaleng tiwii sikaju saping iyaré’ga pitukkaju bimbala, mupancajiwi imang untu’ iya tenniyaé Allataala, nasaba mémeng makkuwairo carana bangsa-bangsa laingngé makkai imanna mennang. Iyakiya idi dé’ tapogau’i makkuwaéro.
10Tette’ki idi massompa lao ri PUWANG Allataalata sibawa dé’ narisalai. Imang-ngimatta tette’i wija-wijanna Harun, sibawa sining tau Léwié tette’i bantui mennang.
11Tungke élé sibawa arawéng mattunu dupai mennang sibawa makkasuwiyangeng akkarobangeng ritunu untu’ PUWANGNGE, enrengngé passadiyai roti ripatalaé. Tungke wenni palluwa’i mennang pajjennangeng ri ajé pajjennangeng ulawengngé. Tette’ki turusiwi parénta-paréntana PUWANGNGE, iyakiya iko musalaini.
12Pamimpitta iyanaritu Aléna Allataala sibawa sining iman-Na engkai kuwaé. Sadiyani mennang untu’ seppung tarompé selaku tanrang lao ri idi untu’ luruiko. Eh tau Israélié, aja’ muéwai PUWANGNGE, Allataalana toriyolomu! Dé’ namakkullé pakalako!"
13Iyaro wettué nakirinni Yérobéam sibagiyang polé ri pasukanna untu’ madangngi pasukanna Yéhuda polé ri munri, na sibagiyassi moloiwi mennang polé ri yolo.
14Wettunna naita pasukanna Yéhuda makkedaé rikeppungngi, gorani mennang méllau tulung ri PUWANGNGE. Naseppunni tarompé’é sining imangngé,
15nainappa nagorang pasukanna Yéhuda kelli musué namalluru maggasa, ripimping ri Abia. Ri wettu gorana mennang, Allataala caui Yérobéam sibawa pasukanna Israélié
16angkanna lari mennang. Allataala mébbui tau Yéhudaé caui mennang.
17Battowa akalanna tau Israélié iya ripapoléngengngéngngi ri Abia sibawa pasukanna; 500.000 prajuri’na mennang iya pommakessingngé maté.
18Pakalai tau Yéhudaé, nasaba nattuwangngi PUWANGNGE, Allataalana toriyolona.
19Wettunna Abia lellungngi pasukanna Yérobéam, nasittaini siyagangngaré kota sibawa désa ri seddéna. Iyaro kota-kotaé iyanaritu Bétel, Yésana sibawa Efron.
20Ri wettu apparéntanna Abia, dé’ naulléi Yérobéam palisui akuwasanna. Angkanna riyunoi ri PUWANGNGE.
21Sibalé’na, pédé makuwasai Abia. Mappunnaiwi 14 bainé, 22 ana’ worowané sibawa 16 ana’ makkunrai.
22Curita laingngé passalenna Abia, sibawa passalenna sininna ada-adanna nenniya pangkaukenna purani riyoki ri laleng kitta Sejarana Nabi Ido.
bug_Latn bug_Latn jav_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn